සූරතා තරගාවලියේ ප්‍රධානතම තරග ඉසව් වන අශ්වබල 3500 මෝටර්රථ තරග ඉසව් 2ක ජයග්‍රහණයත්, අශ්ව බල 1600 මෝටර් රථ තරග ඉසව් 2ක දෙවැනි ස්ථානයත් අත් කර ගනිමින් ගජබා මෝටර් ක්‍රොස් යතුරු පැදි හා මෝටර් රථ තරගාවලියේ හොඳම මෝටර් රථ ධාවකයාට හිමි සම්මාන දිනා ගැනීමට පසිඳු පීරිස් සමත්විය.අනුරාධපුර සාලියපුර ගජබා රෙජිමේන්තු මෝටර් රථ හා යතුරුපැදි ධාවන පථයේ පසුගියදා පැවති ගජබා සුපර් ක්‍රොස් මෝටර් රථ හා යතුරු පැදි තරගාවලිය ශ්‍රී ලංකා මෝටර් රථ හා යතුරු පැදි ධාවකයන්ගේ සංගමයේ සහයෝගය ඇතිව සාලිය පුර ගජබා රෙජිමේන්තුව විසින් සංවිධානය කරනු ලැබීය.ශ්‍රී ලංකා මෝටර් රථ හා යතුරු පැදි ධාවකයන්ගේ සංගමයේ (SLARDAR) වාර්ෂික සූරතාවලියේ 6වැනි තරග ඉසව්ව වන ගජබා මෝටර් ක්‍රොස් හි ජයග්‍රහණයත් සමග ස්ලාඩර් සූරතාවලියේ ප්‍රසාද ලකුණු 95ක් රැස් කරමින් තවදුරටත් පෙරමුණේ රැඳී සිටීමට පසිඳු සමත් විය.ඔහු හා දැඩි තරගයක නිරත වෙමින් දෙවැනි ස්ථානයේ පසුවන දිනේෂ් දෙහෙරගොඩ ප්‍රසාද ලකුණු 70ක් රැස් කරගෙන සිටියි.ස්ලාඩර් සූරතාවලියේ යතුරු පැදි ඉසව්වේ ප්‍රසාද ලකුණු 52ක් ලබා දෙවැනි ස්ථානයේ පසුවන ඉන්දීය යතුරු පැදි සූර සී.එස්. සන්තූෂ් දේශීය තරගකරුවන්ට ප්‍රබල අභියෝගයක් එල්ල කරමින් මෙවර තරගාවලියේ හොඳම යතුරු පැදි ධාවකයා ලෙස අභිෂේක ලැබුවේය.ශ්‍රී ලංකාවේ ප්‍රබල යතුරු පැදි සූරයකු වන ගයාන් සඳරුවන් සූරතාවලි තරගය සඳහා වන පළමු යතුරුපැදි ධාවන තරගයේදි ප්‍රථම ස්ථානය අත් කර ගනු ලැබූවද දෙවැනි තරගයේදි අත්වූයේ තුන්වැනි ස්ථානයයි.තවත් ප්‍රබල ඉන්දීය ධාවන සූරයකු වන කේ.පී. අරවින්ද තරග දෙකෙහිදීම දෙවැනි ස්ථානය අත්කරගනිමින් ස්ලාඩර් වාර්ෂික සූරතාවලියේ යතුරු පැදි අංශයේ ප්‍රසාද ලකුණු 60ක් ලබා පෙරමුනට පැමිණීමට සමත් විය.මෙරට යතුරු පැදි ධාවන පිටියේ අනාගත පෙරළිකාරයා වීමේ පෙර නිමිති දැනටමත් පෙන්නුම් කරන 15 හැවිරිදි ශෙහාන් අධිකාරි අශ්ව බල 85 යතුරු පැදි ධාවන ඉසව් 2ක දීම ජයග්‍රහණයන් අත් කර ගත් අතර අශ්ව බල 125 තරග ඉසව්වක ද ප්‍රථම ස්ථානය දිනා ගැනීමට සමත් විය..